กระทรวงสาธารณสุข กำหนดให้ปี 2566 เป็นปีแรกที่ประชาชนโดยเฉพาะกลุ่มเสี่ยงต้องรับการฉีดวัคซีนโควิด-19 เป็นประจำทุกปี
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า ประเทศไทยยังต้องเฝ้าระวังผู้ติดเชื้อโควิด-19 หลังจากสถานการณ์การแพร่ระบาดโควิด-19 สายพันธุ์ใหม่ XBB.1.16 ที่หลายประเทศทั่วโลกพบผู้ป่วยติดเชื้อ เพิ่มขึ้นมากกว่า 2 เท่าจากสัปดาห์ที่ผ่านมา โดยเฉพาะกลุ่ม 608 พบมีการเสียชีวิตเพิ่มมากขึ้น โดยกระทรวงสาธารณสุข กำหนดแผนให้ปี 2566 เป็นปีแรกที่ประชาชนต้องรับการฉีดวัคซีนโควิด-19 เป็นประจำปี เหมือนวัคซีนไข้หวัดใหญ่ จึงเชิญชวนประชาชนฉีดวัคซีนไข้หวัดใหญ่พร้อมกับวัคซีนโควิด-19 อย่างไรก็ตาม ตั้งแต่วันพรุ่งนี้ (1 พ.ค.) เป็นต้นไป รัฐบาลโดยสำนักงานหลักประกันสุขภาพแห่งชาติ (สปสช.) ร่วมกับกรมควบคุมโรค เปิดบริการฉีดวัคซีนป้องกันโรคไข้หวัดใหญ่ 3 สายพันธุ์ (A H1N1, A H3N2, B Victoria) จำนวน 2.9 ล้านโดส สำหรับประชาชน 7 กลุ่มเสี่ยงสิทธิบัตรทอง ประกอบกอบด้วย หญิงตั้งครรภ์ อายุครรภ์ 4 เดือนขึ้นไป (ให้บริการตลอดทั้งปี) เด็กอายุ 6 เดือน ถึง 2 ปีทุกคน ผู้มีโรคเรื้อรัง ดังนี้ ปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการได้รับเคมีบำบัดและเบาหวาน ผู้ที่อายุ 65 ปีขึ้นไป โรคธาลัสซีเมียและผู้ที่มีภูมิคุ้มกันบกพร่อง (รวมผู้ติดเชื้อ HIV ที่มีอาการ) โรคอ้วน (น้ำหนัก&gt; 100 กิโลกรัม หรือ BMI &gt; 35 กิโลกรัมต่อตารางเมตร) และผู้พิการทางสมองที่ช่วยเหลือตนเองไม่ได้ สามารถรับบริการได้โดยไม่เสียค่าใช้จ่ายไปจนถึงวันที่ 31 สิงหาคม 2566 หรือจนกว่าวัคซีนป้องกันโรคไข้หวัดใหญ่จะ หมดรองโฆษกประจำสำนักนายกรัฐมนตรี กล่าวด้วยว่า โรคไข้หวัดใหญ่ป้องกันได้โดยการฉีดวัคซีนป้องกันโรคไข้หวัดใหญ่ ปีละ 1 ครั้ง สามารถฉีดได้ทุกเพศทุกวัย ในเด็กสามารถฉีดได้ตั้งแต่อายุ 6 เดือนขึ้นไป สตรีมีครรภ์ควรฉีดเพื่อป้องกันลูกน้อยที่พึ่งคลอดยังไม่ถึงเกณฑ์ที่จะฉีดวัคซีน ประชาชนสามารถติดต่อที่หน่วยบริการ สถานพยาบาล หรือหน่วยบริการในระบบหลักประกันสุขภาพแห่งชาติ (สปสช.) ที่มีสิทธิ ตรวจสอบรายชื่อสถานพยาบาลได้ที่ “กระเป๋าสุขภาพ” แอปเป๋าตัง ส่วนผู้ที่อยู่ใน กทม. ที่ไม่ได้จองสิทธิผ่านแอปเป๋าตัง ให้ติดต่อได้ที่หน่วยบริการในระบบ สปสช.ได้ทุกแห่ง หรือสอบถามรายละเอียดเพิ่มเติมได้ที่ สายด่วน สปสช. โทร.1330 หรือไลน์ สปสช. พิมพ์ไอดี @nhso